O B R A Z L O Ž E N J E
Prijedloga odluke o Stipendiji Grada Zagreba za učenike i studente za izvrsnost


I. PRAVNI TEMELJ ZA DONOŠENJE ODLUKE

Pravni temelj za donošenje Odluke o Stipendiji Grada Zagreba za učenike i studente za izvrsnost su članci 19.a  i 35. stavak 2. Zakona o lokalnoj i područnoj (regionalnoj) samoupravi (Narodne novine 33/01, 60/01 - vjerodostojno tumačenje, 129/05, 109/07, 125/08, 36/09, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) kojima je propisano da gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana te da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave i članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN 


Nova odluka o Stipendiji Grada Zagreba za učenike i studente za izvrsnost predlaže se sukladno metodološko- nomotehničkim pravilima prema kojima je potrebno pristupiti donošenju novoga propisa ako se više od polovine članaka osnovnog propisa mijenja, odnosno dopunjava. 

Prijedlogom Odluke o Stipendiji Grada Zagreba za učenike i studente za izvrsnost  (u nastavku teksta: Prijedlog odluke), u odnosu na važeću Odluku, pojedine se odredbe mijenjaju, odnosno dopunjavaju i pojašnjavaju kako bi primjena odluke u praksi postala učinkovitija. 

Prijedlogom Odluke propisuju se, jednako kao i važećom Odlukom uvjeti, postupak i kriteriji za dodjelu Stipendije Grada Zagreba za izvrsnost učenicima srednjih škola, studentima sveučilišnih prijediplomskih, diplomskih i integriranih studija, kratkih stručnih studija, prijediplomskih stručnih studija i diplomskih stručnih studija te prava i obveze Korisnika Stipendije.

Prema dosadašnjoj odredbi, kvota za studente koji su prvi put upisali prvu godinu studija određivala se na način da se od predviđenog broja Stipendija za studente, četvrtina Stipendija dodjeljivala studentima koji su prvi put upisali prvu godinu studija. Kako je broj studenata koji prvi put upisuju prvu godinu studija znatno manji od studenata ostalih godina studija, predlaže da broj Stipendija utvrđuje svake godine gradonačelnik Grada Zagreba u tri kategorije: učenicima, studentima prve godine studija i studentima ostalih godina studija, ovisno o sredstvima osiguranim u proračunu. Također se jasnije definiraju studenti prve godine i studenti ostalih godina studija.  

Nadalje, predlaže se izmijeniti odredbu koja propisuje rok do kojega gradonačelnik raspisuje i objavljuje natječaj pa umjesto roka koji je bio propisan do kraja rujna za studente koji su prvi put upisali prvu godinu studija, predlaže se propisati da gradonačelnik raspisuje i objavljuje natječaj početkom listopada za studente koji su prvi put upisali prvu godinu studija, a za studente ostalih godina ostaje odredba da se natječaj raspisuje do kraja listopada. Naime, akademska godina počinje 1. 10. i od tada su u ISSP (informacijskom sustavu studentskih prava) dostupni podaci. Zbog toga je potrebno za studente prve godine raspisati natječaj početkom listopada, a ne krajem rujna kako je bilo do sada propisano.

U cilju unapređenja postojeće prakse, a za potrebe digitaliziranog natječajnog postupka podnošenja i obrade prijava u nadograđenom sustavu eStipendije te praćenja ispunjavanja obveza korisnika stipendije, davatelj Stipendije ovlašten je, putem informacijskog sustava, izravno preuzimati odnosno provjeravati podatke dostupne u službenim evidencijama i javnim registrima i drugim informacijskim sustavima kojima raspolažu nadležna tijela i druge ovlaštene institucije, a u opsegu nužnom za ostvarenje propisane svrhe, uz primjenu propisa kojima se uređuje zaštita osobnih podataka i informacijska sigurnost. Ako pojedine podatke ili dokumentaciju nije moguće pribaviti ili provjeriti službenim putem, kandidat ih je dužan dostaviti na zahtjev nadležnog tijela.

Također se ukazalo potrebnim, radi veće jasnoće odredbe i njene bolje primjene u praksi, i kod studenata ostalih godina studija, prilikom bodovanja izvannastavnih postignuća, definirati što se smatra pod sudjelovanjem u znanstvenom ili stručnim projektu, značajnim natjecanjem i vrijednim priznanjem, a kako važećom Odlukom nije bilo predviđeno da se po kriteriju „izvannastavna postignuća studenata ostalih godina u području umjetnosti“ boduju sudjelovanja i nagrade na državnim umjetničkim manifestacijama, predlaže se da se propiše bodovanje sudjelovanja na državnim umjetničkim manifestacijama i nagrada na državnim umjetničkim manifestacijama.

S obzirom na to da je za dodjelu ove Stipendije jedini kriterij izvrsnost, a interes je Grada Zagreba zadržavanje takvih kandidata obvezom zapošljavanja u Gradu Zagrebu, odnosno Republici Hrvatskoj, predlaže se brisanje odredbe kojim se ograničava broj stipendista iz jednog kućanstva. Isto je sukladno uputi Pravobranitelja za djecu da se ne ograničava broj kandidata za dodjelu Stipendije Grada Zagreba za izvrsnost iz jednog kućanstva. 

Prijedlogom odluke uvodi se značajna i bitna novina u sustav e-Stipendija, a to je da kandidat umjesto potpisivanjem papirnatog primjerka ugovora, pravo na stipendiju stječe prihvaćanjem Uvjeta stipendiranja putem sustava eStipendije. Prihvaćanje Uvjeta stipendiranja od strane kandidata, smatra se činom sklapanja ugovora. Očekuje se da će se predloženom novinom natječajni postupak značajno skratiti i biti efikasniji jer neće više biti potrebno pripremati  i ispisivati po tri primjerka ugovora za svakog kandidata i pozivati kandidate na potpisivanje ugovora, što će posljedično dovesti i do brže isplate stipendija. 

U skladu s odredbama Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o Stipendiji Grada Zagreba za učenike i studente za izvrsnost provodilo se internetsko savjetovanje sa zainteresiranom javnošću.

Slijedom navedenog predlaže se Gradskoj skupštini Grada Zagreba donošenje Odluke o Stipendiji Grada Zagreba za učenike i studente za izvrsnost kao u predloženom tekstu.


III. SREDSTVA ZA PROVOĐENJE ODLUKE

Za provođenje ove odluke osigurana su sredstva u Proračunu Grada Zagreba za 2026. i Projekcijama za 2027. i 2028. godinu.




IV. OBRAZLOŽENJE ODREDABA PRIJEDLOGA ODLUKE

Člankom 1. utvrđuje se sadržaj odluke i navodi se rodna odredba.

Člankom 2. određuje se da je naziv Stipendije: Stipendija grada Zagreba za izvrsnost.

Člankom 3. utvrđuje se da se sredstva za Stipendiju osiguravaju se u proračunu Grada Zagreba te da mjesečna stipendija iznosi 380,00 eura neto za učenike i 520,00 eura neto za studente.

Člankom 4. propisuje se da broj stipendija za dodjelu utvrđuje svake godine gradonačelnik Grada Zagreba u tri kategorije i to: učenicima, studentima prve godine i studentima ostalih godina studija prema sredstvima osiguranim u proračunu Grada Zagreba u omjeru zastupljenosti znanstveno-istraživačkih i umjetničkih studija na Sveučilištu u Zagrebu prema upisnoj kvoti.

Člankom 5. propisuje se da pravo sudjelovanja na natječaju za dodjelu Stipendije imaju učenici i studenti koji ispunjavaju sljedeće opće uvjete:
A) UČENICI:
- da su državljani Republike Hrvatske;
- da su redoviti učenici trećeg ili višeg razreda srednje škole u Gradu Zagrebu odnosno Zrakoplovne tehničke škole Rudolfa Perešina u Velikoj Gorici;
- da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;
- da su završili prethodne razrede srednje škole s odličnim uspjehom;
- da nisu, osim iz opravdanih razloga koje procjenjuje Povjerenstvo za dodjelu Stipendije Grada Zagreba za izvrsnost, a dokazuju se odgovarajućom dokumentacijom, ponavljali razred u srednjoj školi.
B) STUDENTI:
- da su državljani Republike Hrvatske;
- da su redoviti studenti sveučilišnih ili stručnih prijediplomskih i diplomskih studija, sveučilišnih integriranih studija ili stručnih kratkih studija u Gradu Zagrebu ili na nekoj sastavnici Sveučilišta u Zagrebu;
- da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;
- za studente prve godine, da su iz obveznih predmeta više razine na državnoj maturi ostvarili ukupan prosjek ocjena najmanje 4,0;
- za studente ostalih godina, da su osim iz opravdanih razloga koje procjenjuje Povjerenstvo, a dokazuju se odgovarajućom dokumentacijom, u prethodnoj akademskoj godini ostvarili najmanje 50 ECTS bodova s ukupnim prosjekom ocjena najmanje 4,0 ili se nalaze u 10% najuspješnijih studenata na studijskom programu, a studentima završne godine studija, dodatno, da je do završetka studija preostalo najmanje 30 ECTS bodova;
- za studente koji su u prethodnoj akademskoj godini upisali mirovanje studija odnosno nisu neposredno nakon završenoga prijediplomskog studija upisali diplomski studij, da su, osim iz opravdanih razloga koje procjenjuje Povjerenstvo, a dokazuju se odgovarajućom dokumentacijom, ostvarili najmanje 50 ECTS bodova s ukupnim prosjekom ocjena najmanje 4,0 ili se nalaze u 10 % najuspješnijih studenata na studijskom programu u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta;
- da u akademskoj godini za koju se Stipendija dodjeljuje nisu upisali mirovanje studentskih obveza.


Člankom 6. propisuje se da se Stipendija dodjeljuje na temelju provedenog natječaja u skladu s Odlukom te da natječaj za dodjelu Stipendije provodi Povjerenstvo za dodjelu Stipendije Grada Zagreba za izvrsnost od sedam članova koji između sebe biraju predsjednika i zamjenika predsjednika, a imenuje ga gradonačelnik iz redova znanstvenih, obrazovnih, stručnih i drugih javnih djelatnika, od kojih je jedan član iz nadležnog gradskog upravnog tijela.

Člankom 7. određuje se da stručne i administrativne poslove za Povjerenstvo obavlja nadležno gradsko upravno tijelo.

Člankom 8. utvrđuje se da gradonačelnik raspisuje i objavljuje natječaj svake godine najkasnije do kraja rujna za učenike početkom listopada za studente prve godine studija, a za studente ostalih godina do kraja listopada te da se natječaj objavljuje na internetskoj stranici Grada Zagreba, a prijave se podnose na jedinstvenom elektroničkom obrascu putem sustava eStipendije dostupnom na poveznici koja se objavljuje u sklopu natječaja.

Člankom 9. određuje se da tekst natječaja sadrži: naziv tijela koje raspisuje natječaj, trajanje natječaja, naziv gradskog upravnog tijela kojemu se prijave podnose, uvjete i kriterije za utvrđivanje liste kandidata za dodjelu Stipendije, popis dokumentacije kojom se dokazuje ispunjavanje uvjeta za dodjelu Stipendije, oznaku školske/akademske godine za koju se dodjeljuje Stipendija rok u kojem će biti objavljeni rezultati natječaja, iznos i broj Stipendija, informacije o postupku podnošenja prijava te prava i obveze korisnika Stipendije.

Člankom 10. utvrđuje se da prijava na natječaj sadrži privolu kandidata za pristup osobnim podacima u temeljnim državnim registrima i drugim informacijskim sustavima za prikupljanje, obradu, korištenje i objavu osobnih podataka u svrhu provedbe natječajnog postupka, utvrđivanja ispunjavanja uvjeta natječaja, ostvarivanja prava na stipendiju, isplate stipendije i izvršavanja obveza iz Uvjeta stipendiranja te da prijava na natječaj sadrži i privolu kandidata za korištenje kontakt podataka. Nadalje,  prijave na natječaj koje ne sadrže dokaze o ispunjavanju uvjeta za sudjelovanje na natječaju, mogu se dopuniti u roku od 8 dana od primitka poziva za dopunu dokumentacije.

Člankom 11. propisuje se da su kriteriji za utvrđivanje liste kandidata za dodjelu Stipendije učenicima i studentima uspjeh u školovanju, odnosno studiju i izvannastavna i izvanškolska postignuća te da se kriteriji izražavaju bodovima.

Člankom 12. propisuje se da se uspjeh u školovanju učenika boduje brojem bodova jednakim dvostrukom iznosu prosječne ocjene prethodnog razreda zaokruženom na dvije decimale.

Člankom 13. određuje se da se izvannastavna i izvanškolska postignuća učenika u prethodne dvije školske godine u jednom od nastavnih predmeta u području znanosti, umjetnosti ili sporta boduju na sljedeći način:
a) sudjelovanja na državnim natjecanjima 					1 bod;
b) sudjelovanja na međunarodnim natjecanjima 	2 boda;
c) druge vrijedne nagrade i priznanja 								2 boda;
d) sudjelovanja na svjetskim natjecanjima 					3 boda;
e) nagrade na državnim natjecanjima 								4 boda;
f) nagrade na međunarodnim natjecanjima 				5 bodova;
g) nagrade na svjetskim  natjecanjima 								6 bodova,
da se pod državnim, međunarodnim i svjetskim natjecanjem podrazumijeva natjecanje kojem je prethodila selekcija natjecatelja na nižim razinama natjecanja (za državno natjecanje to je županijsko natjecanje osim državnog natjecanja učenika strukovnih škola u disciplinama u kojima je školsko izlučno natjecanje, a za međunarodno i svjetsko natjecanje to je državno natjecanje kojem je prethodila selekcija natjecatelja na županijskom natjecanju), a za natjecanja u sportu to su prvenstva Republike Hrvatske i međunarodna prvenstva te da se učeniku koji je sudjelovao na državnom, međunarodnom i svjetskom natjecanju i učeniku koji je osvojio više nagrada na tim natjecanjima u jednom od nastavnih predmeta u području znanosti, umjetnosti ili sporta, boduje se najvrjedniji rezultat, a ako učenik postiže rezultate u više nastavnih predmeta u područjima znanosti, umjetnosti ili sporta, boduje se najvrjedniji rezultat u svakom nastavnom predmetu. Također je određeno da učenik dobiva jedan bod ako je redovan učenik još jedne škole ili student nekog visokog učilišta s ostvarenih najmanje 40 ECTS bodova.

Člankom 14. određuje se da se izvannastavna i izvanškolska postignuća učenika u prethodne dvije školske godine u području umjetnosti boduju na sljedeći način:
[bookmark: _Hlk135826939]a) sudjelovanja na državnim profesionalnim umjetničkim manifestacijama 					1 bod;
b) sudjelovanja na međunarodnim profesionalnim umjetničkim manifestacijama 	2 boda;
c) nagrade na državnim profesionalnim umjetničkim manifestacijama 								2 boda;
f) nagrade na međunarodnim profesionalnim umjetničkim manifestacijama 				3 boda,
da se pod državnim i međunarodnim umjetničkim manifestacijama smatraju profesionalno žirirani ili kurirani festivali, programi, izložbe, smotre i sl. na kojima je učenik predstavio autorski ili izvođački rad nastao u školskoj, akademskoj ili profesionalnoj produkciji i da se učeniku koji je sudjelovao na državnoj i međunarodnoj profesionalnoj umjetničkoj manifestaciji te učeniku koji je osvojio više nagrada na tim manifestacijama, boduje najvrjedniji rezultat.

Člankom 15. propisuje se da Povjerenstvo rangira kandidate za dodjelu Stipendije za učenike na temelju bodova ostvarenih prema uspjehu u školovanju i izvannastavnim i izvanškolskim postignućima učenika u prethodne dvije školske godine u svakom od nastavnih predmeta u području znanosti, umjetnosti ili sporta.

Člankom 16. utvrđuje se da se uspjeh u školovanju za studente prve godine studija boduje brojem bodova jednakim zbroju prosječne ocjene završnog razreda srednje škole i prosječne ocjene ostvarene iz obveznih predmeta više razine na državnoj maturi zaokruženom na dvije decimale, a za studente ostalih godina primjenjuje se sljedeća formula: umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa (prosjek generacije), a dobiveni rezultat dijeli se brojem 5 i zaokružuje na dvije decimale.
Studentima koji su imali upisano mirovanje studentskih obveza i studentima koji nisu neposredno nakon završenog prijediplomskog studija upisali diplomski studij uspjeh u studiju boduje prema ocjenama postignutim u godini koja je prethodila akademskoj godini mirovanja studentskih obveza, odnosno posljednjoj akademskoj godini u kojoj su imali status redovitog studenta.

[bookmark: _Hlk82513859]Člankom 17. određuje se da se izvannastavna postignuća studenata prve godine vrednuju sukladno vrednovanju izvannastavnih i izvanškolskih postignuća učenika, a da se izvannastavna postignuća studenata ostalih godina ostvarena u prethodnoj godini boduju na sljedeći način:
a) objavljen rad u znanstvenim i stručnim časopisima, izlaganje na znanstvenoj 
ili stručnoj konferenciji, sudjelovanje u znanstvenom ili stručnom projektu 		2 boda;
b) nagrada na značajnim natjecanjima 																										2 boda;
c)vrijedno priznanje 																																						2 boda,
da se pod sudjelovanjem u znanstvenom ili stručnom projektu smatraju projekti koji se provode na visokom učilištu ili znanstvenom institutu u aktivnostima koje se odnose na eksperimentalni rad, provođenje istraživanja, sakupljanje i analizu podataka, proučavanje i evaluaciju stručne literature, a koje uključuju značajan doprinos kandidata, pod značajnim natjecanjem smatra se državno i međunarodno natjecanje kojem je prethodila selekcija natjecatelja na nižim razinama natjecanja, a od natjecanja u sportu prvenstva Republike Hrvatske i međunarodna prvenstva te da se pod vrijednim priznanjem smatra priznanje visokog učilišta dobiveno u prethodnoj akademskoj godini, odnosno za aktivnosti u  prethodnoj akademskoj godini, Rektorova nagrada i priznanja na državnoj razini. Studentima ostalih godina koji su imali upisano mirovanje studentskih obveza boduju se izvannastavna postignuća ostvarena u godini koja je prethodila godini mirovanja studentskih obveza, a studentima koji nisu neposredno nakon završenog prijediplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta te da student dobiva jedan bod ako je za vrijeme studija za koji podnosi prijavu na drugom studiju ostvario najmanje 40 ECTS bodova u prethodnoj akademskoj godini.

Člankom 18. utvrđuje se da se izvannastavna postignuća studenata ostalih godina u području umjetnosti ostvarena u prethodnoj akademskoj godini boduju na sljedeći način:
a) sudjelovanje na državnoj umjetničkoj manifestaciji					0,5 boda;
b) sudjelovanje na međunarodnoj umjetničkoj manifestaciji	1 bod;
c) nagrada na državnoj umjetničkoj manifestaciji								1,5 boda;
d) nagrada na međunarodnoj umjetničkoj manifestaciji	 			2 boda;
e) vrijedno priznanje 																											2 boda
te da se pod državnim i međunarodnim umjetničkim manifestacijama smatraju profesionalno žirirani ili kurirani festivali, programi, izložbe, smotre i slično na kojima je student predstavio autorski ili izvođački rad nastao u akademskoj ili profesionalnoj produkciji.

Člankom 19. propisuje se da Povjerenstvo rangira kandidate za dodjelu Stipendije za studente prve godine na temelju bodova ostvarenih prema uspjehu u školovanju te izvannastavnim i izvanškolskim postignućima učenika u prethodne dvije školske godine u jednom od nastavnih predmeta u području znanosti, umjetnosti ili sporta, a za studente ostalih godina na temelju bodova ostvarenih prema uspjehu u studiju i izvannastavnim postignućima u prethodnoj akademskoj godini studija.

Člankom 20. određuje se da prijedloge triju odvojenih lista za dodjelu Stipendije: rang-listu za učenike, rang-listu za studente prve godine i rang-listu za studente ostalih godina utvrđuje Povjerenstvo, a gradonačelnik će, na prijedlog Povjerenstva, povećati broj Stipendija ako dva ili više kandidata kao zadnji na prijedlogu pojedine liste kandidata ostvare jednak broj bodova, kao i u slučaju  da jedan ili više kandidata umjetničkih studija ostvari jednak ili veći broj bodova od zadnjeg kandidata na prijedlogu rang-liste. Ako se u jednoj kategoriji odnosno području ne bi mogao dodijeliti utvrđeni broj stipendija, gradonačelnik može na prijedlog Povjerenstva preraspodijeliti broj stipendija na drugu kategoriju odnosno područje. Kandidati za dodjelu Stipendije ne mogu ostvariti Stipendiju za isti razred, odnosno istu godinu studija za koju im je već bila dodijeljena Stipendija, kao ni za već stečenu kvalifikaciju na razini srednjoškolskog obrazovanja odnosno na razini studija na koji su upisani osim ako su kvalifikaciju stekli završetkom srednjoškolskog obrazovanja u umjetničkom području.

Člankom 21. određuje se da se Prijedlozi rang lista s popisom kandidata čije su prijave potpune i ispunjavaju uvjete natječaja, ali nisu ostvarili dovoljan broj bodova za uvrštavanje na rang listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava, a objavljuje se i popis podnositelja čije su prijave nepotpune i koji ne ispunjavaju uvjete natječaja. Svaki kandidat može podnijeti pisani prigovor na prijedlog liste gradonačelniku putem nadležnog gradskog upravnog tijela u roku od 8 dana od dana objavljivanja prijedloga lista kandidata i popisa ostalih podnositelja, a Gradonačelnik o prigovoru odlučuje zaključkom koji je konačan. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste,   gradonačelnik će povećati broj Stipendija.
Člankom 22. propisuje se da gradonačelnik za svaku kategoriju utvrđuje konačnu listu za dodjelu Stipendije te da kandidat stječe pravo na dodjelu Stipendije prihvaćanjem uvjeta stipendiranja u sustavu eStipendije te se isto smatra činom sklapanja ugovora, a ako kandidat u roku od 8 dana od dana objave Konačne liste ne prihvati Uvjete stipendiranja, smatrat će se da ne prihvaća Stipendiju. Uvjeti stipendiranja sadrže prava i obveze korisnika Stipendije propisanih ovom odlukom.

Člankom 23. određuje se da se Stipendija dodjeljuje za tekuću školsku odnosno akademsku godinu, a najduže u trajanju od 10 mjeseci te da za vrijeme korištenja Stipendije korisnik stipendije mora imati prijavljeno prebivalište u gradu Zagrebu i status redovitog učenika odnosno status redovitog studenta. Korisnik Stipendije ne može istodobno biti korisnik neke druge novčane stipendije financirane javnim sredstvima. 

Člankom 24. utvrđuje se da se Stipendija isplaćuje mjesečno za prethodni mjesec na račun korisnika Stipendije nakon prihvaćanja Uvjeta stipendiranja i dostave dokumentacije za isplatu Stipendije putem sustava eStipendije.

Člankom 25. određuje se da je korisnik Stipendije dužan o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i ispunjavanje obveza iz Uvjeta stipendiranja, obavijestiti nadležno gradsko upravno tijelo pisanim putem u roku od 15 dana od nastalih činjenica.

Člankom 26. propisuje se da je korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju, u roku od jedne godine nakon završenog školovanja zaposliti se i raditi na području Grada Zagreba najmanje onoliko vremena koliko je primao te da, uz suglasnost davatelja Stipendije, može prihvatiti i zaposlenje izvan grada Zagreba, na području Republike Hrvatske, čime se oslobađa obveze rada na području Grada Zagreba, a obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog Zavoda za zapošljavanje duže od šest mjeseci, a evidenciju i kontrolu ispunjavanja obveza provodi nadležno gradsko upravno tijelo putem registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih.

Člankom 27. određuje se da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije, a podaci o kandidatu potrebni radi provjere ispunjavanja uvjeta, kriterija i praćenja ispunjavanja obveza koji su propisani ovom Odlukom, preuzimaju se i provjeravaju iz službenih javnih registara nadležnih tijela državne uprave ili javnopravnih tijela te ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem, na zahtjev davatelja stipendije, kandidat je dužan dostaviti dodatne podatke ili dokumentaciju.

Člankom 28. utvrđuje se da je korisnik Stipendije dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako mu je iz neopravdanih razloga, koje procjenjuje Povjerenstvo, opći uspjeh na kraju razreda za koji je primao Stipendiju, utvrđen ocjenom nedovoljan (1), odnosno ako u akademskoj godini za koju je primao Stipendiju iz neopravdanih razloga ostvari manje od 50 ECTS bodova ili naknadno upiše mirovanje ili odustane od studija, ako za vrijeme korištenja Stipendije izgubi status redovitog učenika, odnosno studenta, ako odjavi prebivalište s područja grada Zagreba, ako se nakon završenog školovanja ne zaposli u Gradu Zagrebu odnosno, uz suglasnost davatelja Stipendije izvan grada Zagreba, na području Republike Hrvatske, ako bez opravdanog razloga i u roku ne dostavi podatke o školovanju i zaposlenju, a u slučaju djelomičnog ispunjenja obveze rada na području grada Zagreba, odnosno Republike Hrvatske, korisnik Stipendije je dužan vratiti iznos u razmjernom dijelu neispunjene obveze od primljenog iznosa Stipendije. U opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

[bookmark: _GoBack]Člankom 29. određuje se da stupanjem na snagu ove odluke prestaje važiti Odluka o Stipendiji Grada Zagreba za učenike i studente za izvrsnost (Službeni glasnik Grada Zagreba 30/23 i 29/24).

[bookmark: _Hlk86140481]Člankom 30. utvrđuje se da odluka stupa na snagu osmoga dana od dana objave u Službenom glasniku Grada Zagreba, sukladno odredbi članka 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.
 

